CELEX: 32019D2252
Language: lt
Date: 1576540800000
Title: Komisijos Sprendimas (ES) 2019/2252 2019 m. gruodžio 17 d. dėl pasiūlytos piliečių iniciatyvos Stop Finning – Stop the trade (Uždrauskime ryklių žvejybą dėl pelekų – uždrauskime prekybą jais) (pranešta dokumentu Nr. C(2019) 9203) (Tekstas autentiškas tik anglų kalba)

30.12.2019   
               
               
                  LT
               
               
                  Europos Sąjungos oficialusis leidinys
               
               
                  L 336/312
               
            
         KOMISIJOS SPRENDIMAS (ES) 2019/2252
         2019 m. gruodžio 17 d.
         dėl pasiūlytos piliečių iniciatyvos „Stop Finning – Stop the trade“ („Uždrauskime ryklių žvejybą dėl pelekų – uždrauskime prekybą jais“)
         
            
               (pranešta dokumentu Nr. C(2019) 9203)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 211/2011 dėl piliečių iniciatyvos (1), ypač į jo 4 straipsnį,
         kadangi:
         
                     (1)
                  
                  
                     pasiūlytos piliečių iniciatyvos „Stop Finning – Stop the trade“ („Uždrauskime ryklių žvejybą dėl pelekų – uždrauskime prekybą jais“) dalykas yra toks: ES laivuose ir ES vandenyse draudžiama nupjauti rykliams pelekus ir rykliai turi būti iškraunami su nenupjautais pelekais, tačiau ES yra viena didžiausių pelekų eksportuotojų ir svarbus pasaulinės prekybos pelekais tranzito centras;
                  
               
                     (2)
                  
                  
                     pasiūlytos piliečių iniciatyvos tikslai yra tokie: ES yra svarbi ryklių išteklių naudotoja, o patikrinimų jūroje atliekama nedaug, todėl pelekai vis dar neteisėtai būna laikomi laive, perkraunami arba iškraunami ES. Mūsų tikslas – nutraukti prekybą pelekais ES, įskaitant pelekų importą, eksportą ir tranzitą, išskyrus atvejus, kai pelekai dar nenupjauti nuo gyvūno kūno. Kadangi pelekų nupjovimas trukdo veiksmingai taikyti ryklių išsaugojimo priemones, reikalaujame išplėsti Europos Parlamento ir Tarybos reglamento (ES) Nr. 605/2013 (2) taikymo sritį, kad jis apimtų ir prekybą pelekais, taigi prašome Komisijos parengti naują reglamentą, pagal kurį sąvoka „nenupjauti pelekai“ būtų taikoma visai prekybai rykliais bei rajomis ES;
                  
               
                     (3)
                  
                  
                     Europos Sąjungos sutartimi (toliau – ES sutartis) sustiprinama Sąjungos pilietybė ir dar labiau sutvirtinamas demokratinis Sąjungos veikimas, be kita ko, nustatant, kad kiekvienas pilietis turi turėti teisę, teikdamas Europos piliečių iniciatyvą, dalyvauti demokratiniame Sąjungos gyvenime;
                  
               
                     (4)
                  
                  
                     todėl piliečių iniciatyvos teikimo procedūros ir sąlygos turėtų būti aiškios, paprastos, patogios ir atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga taptų prieinamesnė;
                  
               
                     (5)
                  
                  
                     dėl pasiūlytos iniciatyvos dalyko gali būti priimami Sutartims įgyvendinti reikalingi Sąjungos teisės aktai, kuriais:
                     
                                 —
                              
                              
                                 remiantis Sutarties dėl Europos Sąjungos veikimo (toliau – SESV) 43 straipsnio 2 dalimi, nustatomos nuostatos, kurių reikia bendros žuvininkystės politikos tikslams pasiekti,
                              
                           
                                 —
                              
                              
                                 remiantis SESV 207 straipsnio 2 dalimi, apibrėžiama bendros prekybos politikos įgyvendinimo sistema;
                              
                           
               
                     (6)
                  
                  
                     dėl šių priežasčių pagal reglamento 4 straipsnio 2 dalies b punktą nėra taip, kad pasiūlyta piliečių iniciatyva akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;
                  
               
                     (7)
                  
                  
                     be to, pagal reglamento 3 straipsnio 2 dalį buvo sudarytas piliečių komitetas ir paskirti kontaktiniai asmenys, o pasiūlyta piliečių iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti ES sutarties 2 straipsnyje išdėstytoms Sąjungos vertybėms;
                  
               
                     (8)
                  
                  
                     todėl pasiūlyta piliečių iniciatyva „Stop Finning – Stop the trade“ („Uždrauskime ryklių žvejybą dėl pelekų – uždrauskime prekybą jais“) turėtų būti užregistruota,
                  
               PRIĖMĖ ŠĮ SPRENDIMĄ:
         
            1 straipsnis
            Pasiūlyta piliečių iniciatyva „Stop Finning – Stop the trade“ („Uždrauskime ryklių žvejybą dėl pelekų – uždrauskime prekybą jais“) užregistruojama.
         
         
            2 straipsnis
            Šis sprendimas taikomas nuo 2020 m. sausio 2 d.
         
         
            3 straipsnis
            Šis sprendimas skirtas pasiūlytos piliečių iniciatyvos „Stop Finning – Stop the trade“ („Uždrauskime ryklių žvejybą dėl pelekų – uždrauskime prekybą jais“) organizatoriams (piliečių komiteto nariams), kuriems kaip kontaktiniai asmenys atstovauja Nils KLUGER ir Alexander Hendrik CORNELISSEN.
         
         
            Priimta Strasbūre 2019 m. gruodžio 17 d.
            
               
                  Komisijos vardu
               
               Věra JOUROVÁ
               
                  Pirmininko pavaduotoja
               
            
         
         
            (1)  OL L 65, 2011 3 11, p. 1.
         
            (2)  2013 m. birželio 12 d. Europos Parlamento ir Tarybos reglamentas (ES) Nr. 605/2013, kuriuo iš dalies keičiamas Tarybos reglamentas (EB) Nr. 1185/2003 dėl ryklių pelekų pašalinimo laivuose (OL L 181, 2013 6 29, p. 1).